KOMISIJOS SPRENDIMAS
2007 m. rugsėjo 13 d.
dėl procedūros pagal EB sutarties 81 straipsnį
(byla COMP/E-2/39.143 - „Opel“)
(Pranešta dokumentu Nr. C(2007) 4277)
(Tekstas autentiškas tik anglų kalba)
(2007/836/EB)
(1)
Šis sprendimas, priimtas pagal Tarybos reglamento (EB) 2002 m. gruodžio 16 d. Nr. 1/2003 (1) dėl konkurencijos taisyklių, nustatytų Sutarties 81 ir 82 straipsniuose, 9 straipsnio 1 dalį, yra skirtas „General Motors Europe“ (toliau - GME) ir susijęs su techninės informacijos teikimu dėl „Opel“ ir „Vauxhall“ prekės ženklo transporto priemonių remonto.
(2)
Techninę informaciją sudaro duomenys, procedūros ir instrukcijos, reikalingos tikrinant, taisant ir keičiant trūkumų turinčias, sulūžusias, panaudotas motorinių transporto priemonių dalis arba bet kurios transporto priemonės sistemos gedimui taisyti. Ją sudaro septynios pagrindinės kategorijos:
-
pagrindiniai parametrai (visų referencinių verčių dokumentacija ir su transporto priemone susijusių matuojamų verčių nustatymo taškai, pavyzdžiui, sukimo momento nustatymas, stabdžių tarpo matavimai, hidraulinis ir pneumatinis slėgis);
-
remonto bei priežiūros etapų aprašymai ir schemos (aptarnavimo vadovai, techniniai dokumentai, pavyzdžiui, darbo planai, įrankių, naudojamų atlikti konkretų remontą, aprašymai ir schemos, pavyzdžiui, elektros laidų schemos arba hidraulika);
-
tikrinimas ir diagnostika (įskaitant diagnostinį gedimą, problemos sprendimo kodus, programinę įrangą ir kitą informaciją, reikalingą transporto priemonių gedimams nustatyti) didelė šios informacijos dalis yra specializuotuose elektroniniuose prietaisuose;
-
kodai, programinė įranga ir kita informacija, reikalingi transporto priemonės elektroniniams valdymo blokams (EVB) pakartotinai programuoti, nustatyti arba įdiegti. Ši kategorija yra susijusi su prieš tai nurodyta kategorija, nes paprastai tie patys elektroniniai prietaisai naudojami gedimams nustatyti ir atlieka reikiamus pakeitimus elektroninių valdymo blokų pagalba jiems pašalinti;
-
informacija apie atsargines dalis, įskaitant atsarginių dalių katalogus su kodais ir aprašymais, transporto priemonės nustatymo būdai (kitaip tariant, su konkrečia transporto priemone susiję duomenys, pagal kuriuos remontą atliekantis asmuo gali atpažinti dalių, pritaikytų surenkant transporto priemonę, individulius kodus ir atpažinti tam tikrus atitinkančių originalių pakeičiančių dalių, skirtų konkrečiai transporto priemonei, kodus);
-
speciali informacija (grąžinimo pranešimai ir pranešimas apie dažnus gedimus);
-
mokomoji medžiaga.
(3)
2006 m. gruodžio mėn. Komisija pradėjo nagrinėti bylą ir pateikė GME pirminį vertinimą, kuriame išdėstė pradinę nuomonę, jog GME susitarimai su garantinio aptarnavimo partneriais kelia susirūpinimą dėl jų suderinamumo su EB sutarties 81 straipsnio 1 dalimi.
(4)
Komisijai atlikus pirminį vertinimą paaiškėjo, kad GME nesuteikė tam tikros rūšies techninės, su remontu susijusios informacijos jau pasibaigus Reglamente (EB) Nr. 1400/2002 2002 m. liepos 31 d. (2) dėl Sutarties 81 straipsnio 3 dalies taikymo vertikalių susitarimų ir suderintų veiksmų rūšims motorinių transporto priemonių sektoriuje, nustatytam pereinamajam laikotarpiui. Be to, kai Komisija pradėjo tyrimą, GME dar nebuvo sukūrusi veiksmingos sistemos, pagal kurią nepriklausomi remontininkai dalimis galėtų naudotis technine, su remontu susijusia informacija. Nors Komisijos tyrimo metu GME pagerino galimybę naudotis technine informacija, atrodo, kad informacija, kuria galėjo naudotis nepriklausomi remontininkai, vis dar buvo neišsami.
(5)
Atlikus pirminį vertinimą nustatyta, kad aptariama veikla darė poveikį atitinkamoms rinkoms, t. t. remonto bei priežiūros paslaugų keleiviniams automobiliams teikimo rinkai ir techninės informacijos remontą atliekantiems asmenims teikimo rinkai. Pirmoje rinkoje „Opel“ („Vauxhall“) įgaliotieji tinklai užėmė labai dideles rinkos dalis, o antroje rinkoje GME buvo vienintelis tiekėjas, galintis pasiūlyti visą techninę informaciją, kurios reikia „Opel“ („Vauxhall“) transporto priemones taisantiems remontininkams.
(6)
Iš esmės GME paslaugų teikimo ir atsarginių dalių platinimo susitarimai nustato, kad įmonės įgaliotųjų tinklų nariai teiktų visas remonto paslaugas skirtingų prekės ženklų transporto priemonėms ir veiktų kaip atsarginių dalių didmeninės prekybos atstovai. Komisija susirūpinusi, kad galimą neigiamą tokių susitarimų poveikį gali sustiprinti tai, kad GME nesuteikė galimybės nepriklausomiems remontininkams tinkamai naudotis technine informacija, tuo atimdamas veiklos galimybę iš firmų, kurios norėtų ir galėtų siūlyti kitokias remonto paslaugas.
(7)
Komisijos pradinė išvada buvo tokia, kad GME techninės informacijos teikimo tvarka nepriklausomiems remontininkams neatitinka pastarųjų poreikio dėl gaunamos informacijos apimties arba dėl galimybės ją gauti ir kad tokia veikla kartu su panašia kitų automobilių gamintojų praktika būtų galėjusi prisidėti prie nepriklausomų remontininkų padėties rinkoje silpnėjimo. Savo ruožtu dėl labai sumažėjusio atsarginių dalių pasirinkimo, pakilusių remonto paslaugų kainų, sumažėjusio remonto paslaugas teikiančių įmonių pasirinkimo, galimų saugos problemų ir naujoviškų remonto dirbtuvių stokos galėjo labai nukentėti vartotojai.
(8)
Be to, jeigu GME akivaizdžiai nesuteikė nepriklausomiems remontininkams tinkamos galimybės naudotis technine informacija, jos susitarimams su garantinio aptarnavimo partneriais negalima taikyti Reglamente (EB) Nr. 1400/2002 numatytos išimties, nes, remiantis reglamento 4 straipsnio 2 dalimi, reglamente numatyta išimtis netaikoma, jeigu motorinių transporto priemonių tiekėjas nepriklausomiems operatoriams nesuteikia galimybės naudotis technine informacija, diagnostine arba kitokia įranga, įrankiais, įskaitant visą atitinkamą programinę įrangą, arba nesuteikia mokymo, būtino šioms motorinėms transporto priemonėms remontuoti arba jų techninei priežiūrai atlikti. Kaip aiškinama reglamento 26 konstatuojamojoje dalyje, taikant galimybės pasinaudoti sąlygas įgaliotieji ir nepriklausomi operatoriai turi būti vertinami vienodai.
(9)
Taigi Komisijos pradine nuomone, jeigu nesuteikiama galimybė naudotis technine su remontu susijusia informacija, GME ir jos įgaliotųjų remontininkų susitarimams negalėtų būti taikoma 81 straipsnio 3 dalies nuostata.
(10)
2007 m. vasario 9 d., atsižvelgdama į pirminiame vertinime išdėstytas konkurencijos problemas, GME Komisijai pateikė savo įsipareigojimus.
(11)
Pagal šiuos įsipareigojimus teiktinos informacijos apimtis nustatoma remiantis nepriklausomų ir įgaliotųjų remontininkų nediskriminavimo principu. Atsižvelgdama į tai, GME užtikrins, kad visa techninė informacija, įrankiai, įranga, programinė įranga ir mokymas, reikalingi „Opel“ („Vauxhall“) transporto priemonių remontui ir techninei priežiūrai atlikti, kurie GME arba GME vardu teikiami įgaliotiesiems remontininkams bet kurioje ES valstybėje narėje, taip pat būtų suteikti nepriklausomiems remontininkams.
(12)
Įsipareigojimuose nurodyta, kad pagal Reglamento (EB) Nr. 1400/2002 4 straipsnio 2 dalį techninę informaciją sudaro visa „Opel“ („Vauxhall“) įgaliotiesiems remontininkams teikiama informacija, reikalinga „Opel“ („Vauxhall“) transporto priemonių remontui arba techninei priežiūrai atlikti. Tai - programinė įranga, gedimų kodai ir kiti parametrai kartu su atnaujintomis versijomis, reikalingi elektroniniams valdymo blokams (EVB) siekiant įdiegti arba atkurti GME rekomenduojamus nustatymus, transporto priemonės identifikavimo būdai, atsarginių dalių katalogai, praktine patirtimi grindžiami darbo sprendimai, skirti įprastoms konkretaus modelio arba gamybos partijos problemoms spręsti, grąžinimo pranešimai, taip pat kiti pranešimai apie remontą, kuris gali būti nemokamai atliekamas įgaliotajame remonto tinkle.
(13)
Galimybę naudotis įrankiais sudaro galimybė naudotis elektroninės diagnostikos ir kitomis remonto priemonėmis kartu su susijusia programine įranga, įskaitant jos periodinius atnaujinimus ir garantinį tokių priemonių aptarnavimą.
(14)
Reglamento 26 konstatuojamojoje dalyje aiškiai nustatyta, kad pagal 4 straipsnio 2 dalį GME neprivalo nepriklausomiems remontininkams teikti techninės informacijos, kuria pasinaudojusios trečiosios šalys galėtų apeiti arba išjungti transporto priemonėje sumontuotus nuo vagystės apsaugančius įtaisus ir (arba) perkalibruoti (3) elektroninius įtaisus arba suklastoti įtaisus, kurie riboja transporto priemonės greitį arba kitus su veikimu susijusius parametrus. Vis dėlto GME įsipareigoja nepriklausomiems remontininkams suteikti neribotą galimybę naudotis šios rūšies informacija, jeigu jie įgys atitinkamą GME mokymo pažymėjimą (4). Toks pažymėjimas bus išduodamas nedelsiant, nepriklausomiems remontininkams pabaigus mokymo kursą.
(15)
Jeigu ateityje GME taikys 26 konstatuojamojoje dalyje nurodytą išimtį ir nepriklausomiems remontininkams nesuteiks galimybės naudotis tam tikra technine informacija, ji privalės užtikrinti, kad būtų nesuteikta tik ta informacija, kurios nesuteikus būtų sukurta 26 konstatuojamojoje dalyje aprašyta apsauga, ir kad konkrečios informacijos neturėjimas netrukdytų nepriklausomiems remontininkams vykdyti kitos nei 26 konstatuojamoje dalyje nurodytos veiklos, įskaitant darbą su įtaisais, pavyzdžiui, variklio elektroniniu valdymo bloku, oro pagalvėmis, saugos diržų įtempimo įtaisais arba centrinį užraktą sudarančiais elementais.
(16)
Reglamento Nr. 1400/2002 4 straipsnio 2 dalyje numatyta, kad techninę informaciją privaloma pateikti tokiu būdu, kuris būtų proporcingas nepriklausomų remontininkų poreikiams. Vadinasi, informacija turi būti išskaidyta dalimis ir jos kaina turi būti nustatyta atsižvelgiant į tai, kiek informacijos naudoja nepriklausomi remontininkai.
(17)
Remiantis šiuo principu įsipareigojimuose nurodoma, kad GME TI tinklavietėje paskelbs visą techninę informaciją, susijusią su modeliais, gaminamais nuo 1996 m., ir užtikrins, kad TI tinklavietėje arba bet kurioje vėliau sukurtoje tinklavietėje nuolat būtų skelbiama visa atnaujinta techninė informacija. Be to, GME visuomet užtikrins, kad tinklavietę būtų galima greitai rasti ir kad joje informacija būtų pateikta tokiais būdais, kurie naudojami techninei informacijai teikti „Opel“ („Vauxhall“) įgaliotųjų tinklų nariams. Tais atvejais, kai GME arba kita GME vardu veikianti įmonė teikia įgaliotiesiems remontininkams techninę informaciją tam tikra ES kalba, GME užtikrins, kad informacija ta kalba būtų neatidėliojant paskelbta TI tinklavietėje.
(18)
Kadangi elektroninis atsarginių dalių katalogas šiuo metu neskelbiamas TI tinklavietėje, bus laikoma, kad GME įvykdė įsipareigojimus, jeigu iki 2007 m. gruodžio 31 d. šią informaciją paskelbs TI tinklavietėje. Iki tol bus taikomas trumpalaikis sprendimas ir katalogą bus galima užsisakyti GME užsakomųjų informacinių paslaugų centre, kuris, nepriklausomiems remontininkams pareikalavus, nedelsdamas faksu atsiųs reikiamus puslapius bet kuria kalba, kuria katalogas teikiamas įgaliotiesiems remontininkams. Šios paslaugos kaina bus 1 EUR už puslapį (+ 3,9 % aptarnavimo mokestis), taip pat bus taikomi vietiniai mokesčiai už skambučius.
(19)
GME TI tinklavietėje paskelbs visas elektros laidų schemas, kurios buvo sukurtos skaitmeniniu formatu arba pakeistos į šį formatą ir skirtos „Opel“ („Vauxhall“) įgaliotiesiems tinklams ES. Kitas schemas, susijusias su tam tikrais modeliais (5), gaminamais nuo 1997 m. sausio 1 d., kurios nepateiktos skaitmeniniu formatu, nepriklausomi remontininkai galės užsisakyti GME užsakomųjų paslaugų centre. Užsakomųjų paslaugų centro paslaugos bus teikiamos visomis reikiamomis kalbomis, kad būtų išvengta tiesioginio arba netiesioginio nepriklausomų ir „Opel“ („Vauxhall“) įgaliotųjų remontininkų diskriminavimo atsižvelgiant į sąlygas, kuriomis tokiems įgaliotiesiems remontininkams suteikiama galimybė naudotis elektros laidų schemomis. Elektros laidų schemos bus nedelsiant atsiųstos faksu jas pateikiant mažiausiame pakete, kuris būtų reikalingas vidutinio nepriklausomo remontininko atliekamam remontui ir tomis pačiomis sąlygomis, kuriomis jos teikiamos „Opel“ („Vauxhall“) įgaliotiesiems remontininkams. GME įsipareigoja nekeisti neskaitmeninėms schemoms šiuo metu taikomų sąlygų, kol galios įsipareigojimai.
(20)
GME sutiko išskaidyti mokestį už galimybę naudotis TI tinklaviete proporcingai pagal valandos, dienos, savaitės, mėnesio ir metų naudojimosi laiką, kurio kaina atitinkamai 4 EUR, 30 EUR, 100 EUR, 300 EUR ir 3 700 EUR. Pirmą kartą prisijungus prie TI tinklavietės, bus taikomas 15 EUR vienkartinis registracijos mokestis ir 3,9 % aptarnavimo mokestis. Sumokėjus metinį mokestį už galimybę naudotis TI tinklaviete arba atskirą mėnesinį 100 EUR mokestį, bus galima parsisiųsdinti „Tech1“ („Tech2“) SWDL programinę įrangą (diagnostinio prietaiso programinę įrangą). GME sutinka išlaikyti šią mokesčio už galimybę naudotis informacija struktūrą ir nedidinti mokesčių lygio virš ES vidutinės infliacijos normos, kol galios įsipareigojimai.
(21)
GME įsipareigojimais nebus ribojamas joks esamas arba būsimas Bendrijos arba nacionalinėje teisėje nustatytas reikalavimas, kuriuo galėtų būti padidinta techninės informacijos, kurią GME turi pateikti nepriklausomiems operatoriams, apimtis ir (arba) nustatyti palankesni būdai tokiai informacijai pateikti.
(22)
Kad galėtų nagrinėti visus nepriklausomų remontininkų skundus dėl galimybės naudotis technine informacija, GME sukurs GME ombudsmeno pareigybę. Gavęs nepriklausomo remontininko skundą, GME ombudsmenas nepriklausomam remontininkui turės pateikti GME atsakymą ne vėliau kaip per tris savaites po to, kai bus gauti visi dokumentai. Jeigu nepriklausomas remontininkas nesutiks su GME atsakymu, GME su techninės informacijos teikimu susijusius ginčus spręs arbitražo tvarka. Taikant šią tvarką kiekviena ginčo šalis gali paskirti po vieną ekspertą, kurie kartu vėliau gali nutarti paskirti trečią ekspertą. Arbitražas vyks valstybėje narėje, kurioje registruota prašančiosios šalies buveinė. Arbitražas vyks oficialiąja arbitražo vietos kalba. Arbitražu nebus apribota teisė kreiptis į kompetentingą nacionalinį teismą.
(23)
Sprendime daroma išvada, kad atsižvelgiant į įsipareigojimus nebėra jokio pagrindo Komisijai imtis veiksmų. Įsipareigojimai galioja iki 2010 m. gegužės 31 d.
(24)
2007 m. liepos 9 d. Konkurenciją ribojančios veiklos ir dominuojančiųjų padėčių patariamasis komitetas priėmė palankią nuomonę.